CELEX: 32020D0388
Language: el
Date: 2020-03-06 00:00:00
Title: Εκτελεστική απόφαση (EE) 2020/388 της Επιτροπής της 6ης Μαρτίου 2020 για τη θέσπιση κανόνων εφαρμογής της οδηγίας 90/428/ΕΟΚ του Συμβουλίου όσον αφορά τις παρεκκλίσεις από τους κανόνες ιππικών αγώνων και για την τροποποίηση της απόφασης 2009/712/ΕΚ της Επιτροπής όσον αφορά τις παραπομπές στη ζωοτεχνική νομοθεσία [κοινοποιηθείσα υπό τον αριθμό C(2020) 1269] (Κείμενο που παρουσιάζει ενδιαφέρον για τον ΕΟΧ)

10.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 73/19
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2020/388 ΤΗΣ ΕΠΙΤΡΟΠΗΣ
         της 6ης Μαρτίου 2020
         για τη θέσπιση κανόνων εφαρμογής της οδηγίας 90/428/ΕΟΚ του Συμβουλίου όσον αφορά τις παρεκκλίσεις από τους κανόνες ιππικών αγώνων και για την τροποποίηση της απόφασης 2009/712/ΕΚ της Επιτροπής όσον αφορά τις παραπομπές στη ζωοτεχνική νομοθεσία
         
            
               [κοινοποιηθείσα υπό τον αριθμό C(2020) 1269]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 90/428/ΕΟΚ του Συμβουλίου, της 26ης Ιουνίου 1990, σχετικά με το εμπόριο ιπποειδών που προορίζονται για αγώνες και με τους όρους συμμετοχής στους αγώνες αυτούς (1), και ιδίως το άρθρο 4 παράγραφος 3,
         Εκτιμώντας τα ακόλουθα:
         
                     (1)
                  
                  
                     Το άρθρο 3 της οδηγίας 90/428/ΕΟΚ προβλέπει ότι οι κανόνες που διέπουν τους αγώνες δεν επιτρέπεται να κάνουν καμία διάκριση μεταξύ των ιπποειδών που είναι καταχωρημένα ή που κατάγονται από το κράτος μέλος στο οποίο οργανώνεται ο αγώνας και των ιπποειδών που είναι καταχωρημένα ή που κατάγονται από άλλο κράτος μέλος.
                  
               
                     (2)
                  
                  
                     Το άρθρο 4 παράγραφος 2 της οδηγίας 90/428/ΕΟΚ προβλέπει δύο παρεκκλίσεις από τις υποχρεώσεις αποφυγής διακρίσεων που ορίζονται στο άρθρο 3 της εν λόγω οδηγίας. Η πρώτη εξαιρεί ορισμένα είδη αγώνων και εκδηλώσεων, ενώ η δεύτερη επιτρέπει στα κράτη μέλη να επιφυλάσσουν ένα ποσοστό του συνολικού ποσού των επάθλων ή κερδών που προέρχονται από τον αγώνα για τη διαφύλαξη, την προώθηση και τη βελτίωση της ιπποτροφίας. Όταν ένα κράτος μέλος προτίθεται να κάνει χρήση της πρώτης παρέκκλισης, πρέπει να ενημερώνει προηγουμένως τα κράτη μέλη και το κοινό για την πρόθεσή του και να αιτιολογεί τη χρήση της εν λόγω παρέκκλισης. Όταν ένα κράτος μέλος προτίθεται να κάνει χρήση της δεύτερης παρέκκλισης, πρέπει να θέτει στη διάθεση των λοιπών κρατών μελών και του κοινού τα κριτήρια για την κατανομή των εν λόγω κονδυλίων.
                  
               
                     (3)
                  
                  
                     Η απόφαση 2009/712/ΕΚ της Επιτροπής (2) περιλαμβάνει υποδείγματα εντύπων για την παροχή των πληροφοριών που απαιτούνται για τη χρήση των παρεκκλίσεων οι οποίες προβλέπονται στο άρθρο 4 παράγραφος 2 της οδηγίας 90/428/ΕΟΚ. Η απόφαση αυτή καταργείται από τις 21 Απριλίου 2021 με τον κατ’ εξουσιοδότηση κανονισμό (ΕΕ) 2019/2035 της Επιτροπής (3). Η πρακτική έχει δείξει ότι οι πληροφορίες που παρέχουν τα κράτη μέλη είναι συχνά παρωχημένες και, σε πολλές περιπτώσεις, γλωσσικοί περιορισμοί εμποδίζουν τις αρχές και το κοινό σε άλλα κράτη μέλη να έχουν πρόσβαση στο περιεχόμενό τους. Η έλλειψη διαφάνειας κατά την εφαρμογή των παρεκκλίσεων έχει προκαλέσει καταγγελίες εκ μέρους θιγόμενων ατόμων και ολόκληρων τμημάτων της ιππικής κοινότητας. Προκειμένου να διασφαλιστεί η ορθή και έγκαιρη ενημέρωση των κρατών μελών και του κοινού όσον αφορά τη χρήση των παρεκκλίσεων που προβλέπονται στο άρθρο 4 παράγραφος 2 της οδηγίας 90/428/ΕΟΚ, είναι αναγκαίο να προβλεφθούν αναθεωρημένα υποδείγματα των σελίδων πληροφοριών στο διαδίκτυο και να απαιτείται από τα κράτη μέλη να επικαιροποιούν τα στοιχεία που παρέχονται σύμφωνα με το άρθρο 4 παράγραφος 2 της οδηγίας 90/428/ΕΟΚ σε ελάχιστα χρονικά διαστήματα.
                  
               
                     (4)
                  
                  
                     Για λόγους σαφήνειας, ασφάλειας δικαίου και απλούστευσης, είναι αναγκαίο να απαλειφθούν τα υποδείγματα των σελίδων πληροφοριών στο διαδίκτυο που περιλαμβάνονται στα τμήματα II και III του κεφαλαίου 2 του παραρτήματος II της απόφασης 2009/712/ΕΚ.
                  
               
                     (5)
                  
                  
                     Το κεφάλαιο 2 του παραρτήματος I της απόφασης 2009/712/ΕΚ παραθέτει τις οδηγίες 77/504/ΕΟΚ (4) (που αντικαταστάθηκε από την οδηγία 2009/157/ΕΚ (5) του Συμβουλίου), 88/661/ΕΟΚ (6), 89/361/ΕΟΚ (7) και 90/427/ΕΟΚ (8) του Συμβουλίου, καθώς και την οδηγία 90/428/ΕΟΚ. Οι οδηγίες 2009/157/ΕΚ, 88/661/ΕΟΚ, 89/361/ΕΟΚ και 90/427/ΕΟΚ καταργήθηκαν με τον κανονισμό (ΕΕ) 2016/1012 του Ευρωπαϊκού Κοινοβουλίου και του Συμβουλίου (9), την 1η Νοεμβρίου 2018. Για λόγους σαφήνειας, ασφάλειας δικαίου και απλούστευσης, οι παραπομπές στις εν λόγω οδηγίες θα πρέπει να διαγραφούν. Δεδομένου ότι η παρούσα απόφαση θεσπίζει νέα υποδείγματα για τις σελίδες πληροφοριών στο διαδίκτυο σχετικά με τη χρήση των παρεκκλίσεων που προβλέπονται στο άρθρο 4 παράγραφος 2 της απόφασης 2009/712/ΕΚ, η παραπομπή στην οδηγία 90/428/ΕΟΚ θα πρέπει επίσης να διαγραφεί. Συνεπώς, το κεφάλαιο 2 του παραρτήματος I θα πρέπει να απαλειφθεί.
                  
               
                     (6)
                  
                  
                     Ο κανονισμός (ΕΕ) 2016/1012 προβλέπει ότι τα κράτη μέλη καταρτίζουν και τηρούν επικαιροποιημένο κατάλογο των κοινωνιών εκτροφής και των επιχειρήσεων αναπαραγωγής που έχουν αναγνωρίσει οι αρμόδιες αρχές τους σύμφωνα με το άρθρο 4 παράγραφος 3 του εν λόγω κανονισμού και οι οποίες εφαρμόζουν τουλάχιστον ένα πρόγραμμα αναπαραγωγής που εγκρίθηκε σύμφωνα με το άρθρο 8 παράγραφος 3 του εν λόγω κανονισμού. Επιπλέον, ο κανονισμός (ΕΕ) 2016/1012 προβλέπει ότι τα κράτη μέλη δημοσιοποιούν τον εν λόγω κατάλογο.
                  
               
                     (7)
                  
                  
                     Ο εκτελεστικός κανονισμός (ΕΕ) 2017/716 της Επιτροπής (10) καθορίζει τα υποδείγματα εντύπων για την παρουσίαση των πληροφοριών που πρέπει να περιλαμβάνονται στους καταλόγους αναγνωρισμένων κοινωνιών εκτροφής και επιχειρήσεων αναπαραγωγής που προβλέπονται στο άρθρο 7 του κανονισμού (ΕΕ) 2016/1012. Δεδομένου ότι ο εκτελεστικός κανονισμός (ΕΕ) 2017/716 εφαρμόζεται από την 1η Νοεμβρίου 2018, πρέπει να χρησιμοποιούνται τα υποδείγματα των εντύπων που παρατίθενται στον εν λόγω κανονισμό αντί των υποδειγμάτων που παρατίθενται στο τμήμα I του κεφαλαίου 2 του παραρτήματος II της απόφασης 2009/712/ΕΚ.
                  
               
                     (8)
                  
                  
                     Το κεφάλαιο 2 του παραρτήματος II της απόφασης 2009/712/ΕΚ θα πρέπει να απαλειφθεί, καθώς τα υποδείγματα που παρατίθενται στα τμήματα I, II και III αντικαθίστανται από τα υποδείγματα εντύπων που παρατίθενται στον εκτελεστικό κανονισμό (ΕΕ) 2017/716 και στην παρούσα απόφαση, αντίστοιχα.
                  
               
                     (9)
                  
                  
                     Η απόφαση 2009/712/ΕΚ αναφέρεται στη ζωοτεχνική νομοθεσία στον τίτλο της, και στις εγκαταστάσεις στον ζωοτεχνικό τομέα στο άρθρο 1 παράγραφος 1 στοιχείο β). Δεδομένου ότι οι εν λόγω παραπομπές είναι παρωχημένες μετά την έναρξη ισχύος των κανονισμών (ΕΕ) 2016/1012 και (ΕΕ) 2017/716, οι λέξεις «και ζωοτεχνική» στον τίτλο της απόφασης 2009/712/ΕΚ και στο άρθρο 1 παράγραφος 1 στοιχείο β) της εν λόγω απόφασης θα πρέπει να διαγραφούν.
                  
               
                     (10)
                  
                  
                     Ως εκ τούτου, η απόφαση 2009/712/ΕΚ θα πρέπει να τροποποιηθεί αναλόγως.
                  
               
                     (11)
                  
                  
                     Τα μέτρα που προβλέπονται από την παρούσα απόφαση είναι σύμφωνα με τη γνώμη της μόνιμης ζωοτεχνικής επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Το αργότερο έως την 1η Απριλίου 2020, τα κράτη μέλη θα δημιουργήσουν σελίδες πληροφοριών στο διαδίκτυο, ώστε να θέσουν ηλεκτρονικά στη διάθεση των λοιπών κρατών μελών και του κοινού:
               
                           α)
                        
                        
                           την πρόθεσή τους να κάνουν χρήση της παρέκκλισης που προβλέπεται στο άρθρο 4 παράγραφος 2 πρώτη περίπτωση της οδηγίας 90/428/ΕΟΚ και την αιτιολόγηση της εν λόγω πρόθεσης·
                        
                     
                           β)
                        
                        
                           τα κριτήρια για την κατανομή των κονδυλίων που αναφέρονται στο άρθρο 4 παράγραφος 2 δεύτερη περίπτωση της οδηγίας 90/428/ΕΟΚ.
                        
                     
            
               2.   Οι σελίδες πληροφοριών στο διαδίκτυο που αναφέρονται στην παράγραφο 1 συντάσσονται σύμφωνα με τα υποδείγματα που παρατίθενται στα παραρτήματα I και ΙΙ, αντίστοιχα, και με τις οδηγίες που παρατίθενται στο παράρτημα III.
            
            
               3.   Τα κράτη μέλη κοινοποιούν στην Επιτροπή τη διεύθυνση των σελίδων πληροφοριών που διαθέτουν στο διαδίκτυο.
            
            
               4.   Τα κράτη μέλη εξασφαλίζουν ότι τα στοιχεία που αναφέρονται στην παράγραφο 1 στοιχεία α) και β) επικαιροποιούνται:
               
                           α)
                        
                        
                           τουλάχιστον σε ετήσια βάση, πριν από τις 31 Δεκεμβρίου, για τους ιππικούς αγώνες και τις εκδηλώσεις που εμπίπτουν στην παρέκκλιση που προβλέπεται στο άρθρο 4 παράγραφος 2 πρώτη περίπτωση της οδηγίας 90/428/ΕΟΚ και που πρόκειται να διοργανωθούν το επόμενο έτος·
                        
                     
                           β)
                        
                        
                           όταν μεταβάλλονται τα κριτήρια για την κατανομή των κονδυλίων που αναφέρονται στο άρθρο 4 παράγραφος 2 δεύτερη περίπτωση της οδηγίας 90/428/ΕΟΚ.
                        
                     
         
         
            Άρθρο 2
            Με ισχύ από την 1η Απριλίου 2020, η απόφαση 2009/712/ΕΚ τροποποιείται ως εξής:
            
                        1)
                     
                     
                        στον τίτλο της εν λόγω πράξης, οι λέξεις «και ζωοτεχνική» διαγράφονται·
                     
                  
                        2)
                     
                     
                        στο άρθρο 1 παράγραφος 1, το στοιχείο β) απαλείφεται·
                     
                  
                        3)
                     
                     
                        στο παράρτημα I, το κεφάλαιο 2 απαλείφεται·
                     
                  
                        4)
                     
                     
                        στο παράρτημα II, το κεφάλαιο 2 απαλείφεται.
                     
                  
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 6 Μαρτίου 2020.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 224 της 18.8.1990, σ. 60.
         
            (2)  Απόφαση 2009/712/ΕΚ της Επιτροπής, της 18ης Σεπτεμβρίου 2009, για την εφαρμογή της οδηγίας 2008/73/ΕΚ του Συμβουλίου όσον αφορά τις σελίδες πληροφοριών στο διαδίκτυο που περιέχουν καταλόγους εγκαταστάσεων και εργαστηρίων που εγκρίθηκαν από τα κράτη μέλη σύμφωνα με την κοινοτική κτηνιατρική και ζωοτεχνική νομοθεσία (ΕΕ L 247 της 19.9.2009, σ. 13).
         
            (3)  Κατ’ εξουσιοδότηση κανονισμός (ΕΕ) 2019/2035 της Επιτροπής, της 28ης Ιουνίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τους κανόνες που διέπουν τις εγκαταστάσεις στις οποίες διατηρούνται χερσαία ζώα και τα εκκολαπτήρια, καθώς και την ιχνηλασιμότητα ορισμένων δεσποζόμενων χερσαίων ζώων και αυγών για επώαση (ΕΕ L 314 της 5.12.2019, σ. 115).
         
            (4)  Οδηγία 77/504/ΕΟΚ του Συμβουλίου, της 25ης Ιουλίου 1977, περί των βοοειδών αναπαραγωγικών καθαράς φυλής (ΕΕ L 206 της 12.8.1977, σ. 8).
         
            (5)  Οδηγία 2009/157/ΕΚ του Συμβουλίου, της 30ής Νοεμβρίου 2009, περί των καθαρόαιμων βοοειδών αναπαραγωγής (ΕΕ L 323 της 10.12.2009, σ. 1).
         
            (6)  Οδηγία 88/661/ΕΟΚ του Συμβουλίου, της 19ης Δεκεμβρίου 1988, σχετικά με τους ζωοτεχνικούς κανόνες που εφαρμόζονται στα αναπαραγωγά χοιροειδή (ΕΕ L 382 της 31.12.1988, σ. 36).
         
            (7)  Οδηγία 89/361/ΕΟΚ του Συμβουλίου, της 30ής Μαΐου 1989, που αφορά τα αιγοειδή και προβατοειδή αναπαραγωγής καθαράς φυλής (ΕΕ L 153 της 6.6.1989, σ. 30).
         
            (8)  Οδηγία 90/427/ΕΟΚ του Συμβουλίου, της 26ης Ιουνίου 1990, σχετικά με τους όρους ζωοτεχνικού και γενεαλογικού χαρακτήρα που διέπουν το ενδοκοινοτικό εμπόριο ιπποειδών (ΕΕ L 224 της 18.8.1990, σ. 55).
         
            (9)  Κανονισμός (ΕΕ) 2016/1012 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους ζωοτεχνικούς και γενεαλογικούς όρους για την αναπαραγωγή, το εμπόριο και την είσοδο στην Ένωση καθαρόαιμων ζώων αναπαραγωγής, υβριδικών χοίρων αναπαραγωγής και του αναπαραγωγικού υλικού τους και για την τροποποίηση του κανονισμού (ΕΕ) αριθ. 652/2014, καθώς και των οδηγιών 89/608/ΕΟΚ και 90/425/ΕΟΚ του Συμβουλίου, και για την κατάργηση ορισμένων πράξεων στον τομέα της αναπαραγωγής ζώων («κανονισμός για την αναπαραγωγή ζώων») (ΕΕ L 171 της 29.6.2016, σ. 66).
         
            (10)  Εκτελεστικός κανονισμός (ΕΕ) 2017/716 της Επιτροπής, της 10ης Απριλίου 2017, για τη θέσπιση κανόνων εφαρμογής του κανονισμού (ΕΕ) 2016/1012 του Ευρωπαϊκού Κοινοβουλίου και του Συμβουλίου όσον αφορά τα υποδείγματα που πρέπει να χρησιμοποιούνται για τις πληροφορίες που περιλαμβάνονται στους καταλόγους των αναγνωρισμένων κοινωνιών εκτροφής και επιχειρήσεων αναπαραγωγής (ΕΕ L 109 της 26.4.2017, σ. 1).
      
      
         
            ΠΑΡΑΡΤΗΜΑ I
            Ιππικοί αγώνες και εκδηλώσεις που εμπίπτουν στην παρέκκλιση από την αρχή της αποφυγής διακρίσεων που προβλέπεται στο άρθρο 3 της οδηγίας 90/428/ΕΟΚ
            
                        Κράτος μέλος/
                        Επίσημη γλώσσα
                     
                     
                        
                           (ονομασία του κράτους μέλους)
                        
                     
                     
                        Έτος/
                        Επίσημη γλώσσα
                     
                     
                        
                           (έτος με τη μορφή εεεε κατά το οποίο θα πραγματοποιηθεί ο ιππικός αγώνας/η εκδήλωση)
                        
                     
                  
                        Ιππικός αγώνας ή εκδήλωση/Επίσημη γλώσσα
                     
                     
                        Αριθμός αγώνων/εκδηλώσεων που εμπίπτουν στην παρέκκλιση σύμφωνα με το άρθρο 4 παράγραφος 2 πρώτη περίπτωση της οδηγίας 90/428/ΕΟΚ/Επίσημη γλώσσα
                     
                     
                        Αιτιολόγηση/Επίσημη γλώσσα
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
      
      
         
            ΠΑΡΑΡΤΗΜΑ II
            Κριτήρια για την κατανομή των κονδυλίων για τη διαφύλαξη, την προώθηση και τη βελτίωση της εκτροφής
            
                        Κράτος μέλος/
                        Επίσημη γλώσσα
                     
                     
                        
                           (ονομασία του κράτους μέλους)
                        
                     
                     
                        Έκδοση/
                        Επίσημη γλώσσα
                     
                     
                        
                           (ημερομηνία με τη μορφή ηη.μμ.εεεε)
                        
                     
                  
                        Είδος ιππικού αγώνα ή εκδήλωσης/Επίσημη γλώσσα
                     
                     
                        Κριτήρια που καθορίζονται για την κατανομή των κονδυλίων για τη διαφύλαξη, την προώθηση και τη βελτίωση της ιπποτροφίας (άρθρο 4 παράγραφος 2 δεύτερη περίπτωση της οδηγίας 90/428/ΕΟΚ) Επίσημη γλώσσα
                     
                  
                         
                     
                     
                         
                     
                  
                         
                     
                     
                         
                     
                  
                         
                     
                     
                         
                     
                  
                         
                     
                     
                         
                     
                  
      
      
         
            ΠΑΡΑΡΤΗΜΑ III
            
               1.   
               
                  Η επικεφαλίδα κάθε σελίδας πληροφοριών στο διαδίκτυο περιλαμβάνει την ονομασία του κράτους μέλους και είτε το σχετικό έτος για τις ιππικές εκδηλώσεις που παρατίθενται στο παράρτημα I είτε τη σχετική έκδοση με την ακόλουθη μορφή ηη.μμ.εεεε για τον κατάλογο κριτηρίων που παρατίθεται στο παράρτημα II.
               
            
            
               2.   
               
                  Η επικεφαλίδα κάθε σελίδας πληροφοριών στο διαδίκτυο διατυπώνεται στην αγγλική γλώσσα και στην/στις επίσημη/-ες γλώσσα/-ες του κράτους μέλους.
               
            
            
               3.   
               
                  Οι πληροφορίες παρέχονται, στο μέτρο του δυνατού, με λογική σειρά.